Document ID: 32009D0073

KOMISSION PÄÄTÖS,
tehty 17 päivänä joulukuuta 2008,
päätöksen 2007/589/EY muuttamisesta typpioksiduulin tarkkailua ja raportointia koskevien ohjeiden lisäämiseksi
(tiedoksiannettu numerolla K(2008) 8040)
(ETA:n kannalta merkityksellinen teksti)
(2009/73/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 14 artiklan 1 kohdan ja 24 artiklan 3 kohdan,
sekä katsoo seuraavaa:
(1)
Direktiivissä 2003/87/EY vahvistetun kasvihuonekaasujen päästöoikeuksien kaupan järjestelmän toiminnan kannalta on olennaista, että niissä laitoksissa, jotka on kyseisen direktiivin 24 artiklan nojalla sisällytetty EU:n päästökauppajärjestelmään typpioksiduulipäästöjen osalta, typpioksiduulia (N2O) tarkkaillaan ja siitä raportoidaan kattavasti, johdonmukaisesti, avoimesti ja täsmällisesti noudattaen tässä päätöksessä säädettyjä ohjeita.
(2)
Euroopan parlamentin ja neuvoston direktiivin 2003/87/EY mukaisten ohjeiden vahvistamisesta kasvihuonekaasupäästöjen tarkkailua ja raportointia varten 18 päivänä heinäkuuta 2007 tehdyssä komission päätöksessä 2007/589/EY (2) ei käsitellä N2O-päästöjä.
(3)
Alankomaat on ilmaissut halunsa sisällyttää typpihappotehtaiden N2O-päästöt EU:n päästökauppajärjestelmään kaudella 2008-2012.
(4)
Tämän vuoksi olisi annettava erityiset ohjeet N2O-päästöjen määrittämiseksi jatkuvatoimisella päästömittausjärjestelmällä.
(5)
Kauden 2008-2012 päästöjen osalta yhden typpioksiduulitonnin globaalisen lämmityspotentiaalin olisi katsottava vastaavan 310:tä tonnia hiilidioksidia. Tämä arvo sisältyy hallitusten välisen ilmastonmuutospaneelin toiseen arviointiraporttiin (1995 IPCC GWP -arvo). Sitä olisi käytettävä, jotta voidaan taata ehdoton johdonmukaisuus laitosten toimittamien kertomusten ja YK:n ilmastosopimuksen (UNFCCC) ja Kioton pöytäkirjan nojalla laadittujen jäsenvaltioiden kansallisten päästöinventaarioiden välillä.
(6)
Tämän vuoksi päätös 2007/589/EY olisi muutettava.
(7)
Tässä päätöksessä säädetyt toimenpiteet ovat ilmastonmuutoskomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Päätöksen 2007/589/EY muuttaminen
Muutetaan päätös 2007/589/EY seuraavasti:
1)
Korvataan 1 artiklan ensimmäinen alakohta seuraavasti:
”Tämän päätöksen liitteissä vahvistetaan direktiivin 2003/87/EY liitteessä I luetelluista toiminnoista sekä 24 artiklan 1 kohdan mukaisesti päästöoikeuksien kauppaan sisällytetyistä toiminnoista aiheutuvien kasvihuonekaasupäästöjen tarkkailua ja raportointia koskevat ohjeet.”
2)
Liiteluetteloon lisätään seuraava kohta:
”Liite XIII:
Typpihapon, adipiinihapon, kaprolaktaamin ja glyoksaalin ja glyoksyylihapon tuotannosta aiheutuvien typpioksiduulipäästöjen (N2O) määrittämistä koskevat toimintokohtaiset ohjeet.”
3)
Muutetaan liite I tämän päätöksen liitteessä olevan A osan mukaisesti.
4)
Muutetaan liite XIII tämän päätöksen liitteessä olevan B osan mukaisesti.
2 artikla
Soveltaminen
Tätä päätöstä sovelletaan 1 päivästä tammikuuta 2008.
3 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 17 päivänä joulukuuta 2008.

Labels: 2
4
7
3
12
15